maidir leis an seasamh atá le glacadh thar ceann an Aontais Eorpaigh laistigh den Chomhchoiste a bunaíodh leis an gComhaontú idir an tAontas Eorpach agus Cónaidhm na hEilvéise maidir lena gcórais trádála astaíochtaí gás ceaptha teasa a nascadh, a mhéid a bhaineann le hIarscríbhinní III agus IV a ghabhann leis an gComhaontú a leasú

MEABHRÁN MÍNIÚCHÁIN

1.Ábhar an togra

Baineann an togra seo leis an gcinneadh lena leagtar síos an seasamh atá le glacadh thar ceann an Aontais sa Chomhchoiste a bunaíodh leis an gComhaontú idir an tAontas Eorpach agus Cónaidhm na hEilvéise maidir lena gcórais trádála astaíochtaí gás ceaptha teasa a nascadh d’fhonn leasú a dhéanamh ar Iarscríbhinní III agus IV a ghabhann leis an gComhaontú

2.Comhthéacs an togra

2.1.An Comhaontú idir an tAontas Eorpach agus Cónaidhm na hEilvéise maidir lena gcórais trádála astaíochtaí gás ceaptha teasa a nascadh

Is é is aidhm don Chomhaontú idir an tAontas Eorpach agus Cónaidhm na hEilvéise maidir lena gcórais trádála astaíochtaí gás ceaptha teasa a nascadh (‘an Comhaontú’) Córas Trádála Astaíochtaí an Aontais Eorpaigh (CTA AE) a nascadh le Córas Trádála Astaíochtaí (CTA) na hEilvéise trí chead a thabhairt lamháltais a eisítear i gcóras amháin a thrádáil agus a úsáid ar mhaithe le comhlíonadh sa cheann eile, rud a mhéadóidh na deiseanna a bheidh ann chun maolú a dhéanamh ar an athrú aeráide. Tháinig an Comhaontú i bhfeidhm an 1 Eanáir 2020.

2.2.An Comhchoiste

Tá an Comhchoiste, a bunaíodh le hAirteagal 12 den Chomhaontú, freagrach as an gComhaontú a riar agus as a áirithiú go gcuirfear chun feidhme é. Féadfaidh sé a chinneadh iarscríbhinní nua a ghabhann leis an gComhaontú a ghlacadh nó iarscríbhinní atá ann cheana a leasú. Féadfaidh sé freisin leasuithe ar Airteagail den Chomhaontú a phlé, malartú tuairimí maidir le reachtaíocht na bPáirtithe a éascú agus athbhreithnithe a dhéanamh ar an gComhaontú.

Is comhlacht déthaobhach é an Comhchoiste a bhfuil ionadaithe na bPáirtithe air (an tAontas Eorpach agus an Eilvéis). Comhaontóidh an dá Pháirtí na cinntí a ghlacfaidh an Comhchoiste.

Le hAirteagal 13(2) den Chomhaontú foráiltear go bhféadfaidh an Comhchoiste a chinneadh Iarscríbhinn nua a ghlacadh nó Iarscríbhinn a ghabhann leis an gComhaontú seo cheana a leasú. Le hAirteagal 8(2) den Chomhaontú leagtar síos na rialacha maidir leis an mbealach le faisnéis íogair a láimhseáil, ar faisnéis í a bhféadfadh leibhéil éagsúla dochair nó damáiste do leasanna na bPáirtithe sa Chomhaontú teacht as a nochtadh neamhúdaraithe, lena n‑áirítear Ballstáit an Aontais Eorpaigh. Is gá faisnéis den sórt sin a chosaint ar nochtadh neamhúdaraithe ar mhaithe le leasanna slándála ceann de na Páirtithe. Tá marcáil íogair uirthi arna shannadh ag na Páirtithe chun faisnéis íogair a chosaint i gcomhréir leis na ceanglais slándála, na leibhéil íogaireachta agus na horduithe a leagtar amach in Iarscríbhinní III agus IV faoi seach.

Trí bhíthin Fhógra Slándála C(2019) 1904 ‘Faisnéis íogair neamh-rúnaicmithe a mharcáil agus a láimhseáil’, thug an Coimisiún Eorpach marcálacha slándála nua isteach atá le húsáid ag seirbhísí an Choimisiúin. Toisc nach bhfuil marcáil in-fhorfheidhmithe le dlí ach amháin laistigh den Choimisiún, mhol sé socruithe iomchuí a shocrú le tríú páirtithe lasmuigh den Choimisiún i gcás ina mbeadh gá faisnéis íogair neamh-rúnaicmithe a mhalartú leo. Leis an gComhaontú, lena mbunaítear an Comhchoiste agus lena leagtar síos a thascanna, soláthraítear an creat riachtanach éifeachtach chun na críche sin.

2.3.An gníomh atá beartaithe ag an gComhchoiste

Le linn a chúigiú cruinniú, a thionólfar in 2022, nó níos luaithe trí bhíthin an nós imeachta i scríbhinn de bhun Airteagal 8(4) de Rialacha Nós Imeachta an Chomhchoiste, glacfaidh an Comhchoiste cinneadh maidir le hIarscríbhinní III agus IV a ghabhann leis an gComhaontú a leasú (‘an gníomh atá beartaithe’).

Is é is cuspóir don ghníomh atá beartaithe comhoiriúnacht agus comhsheasmhacht a athbhunú idir rialacha dlíthiúla agus cur i bhfeidhm praiticiúil na rialacha sin d’fhonn faisnéis íogair a chosaint, go háirithe í a chosaint ar nochtadh neamhúdaraithe nó ar chaillteanas sláine. Trí Fhógra Slándála C(2019) 1904 a ghlacadh, d’athraigh an Coimisiún Eorpach marcálacha slándála na faisnéise íogaire neamh-rúnaicmithe le haghaidh úsáid inmheánach an Choimisiúin Eorpaigh.

Chun na críche sin, ba cheart Iarscríbhinní III agus IV a ghabhann leis an gComhaontú a leasú chun comhoiriúnacht agus comhsheasmhacht a athbhunú idir rialacha dlíthiúla agus cur i bhfeidhm praiticiúil na rialacha sin agus chun socruithe oibre éifeachtúla agus éifeachtacha a chosaint agus a áirithiú a thuilleadh ar an dá thaobh gan an riosca go gcuirfí na leibhéil slándála i mbaol.

Beidh an gníomh atá beartaithe ina cheangal ar na páirtithe i gcomhréir le hAirteagal 13(2) den Chomhaontú, lena bhforáiltear an méid seo a leanas: ‘Féadfaidh an Comhchoiste a chinneadh Iarscríbhinn nua a ghlacadh nó Iarscríbhinn a ghabhann leis an gComhaontú seo cheana féin a leasú’. Thairis sin agus i gcomhréir le hAirteagal 12(3) den Chomhaontú, beidh na cinntí a ghlacfaidh an Comhchoiste sna cásanna dá bhforáiltear sa Chomhaontú seo, ar theacht i bhfeidhm dóibh, ceangailteach ar na Páirtithe.

3.An seasamh atá le glacadh thar ceann an Aontais

Leis an gCinneadh ón gComhairle atá bunaithe ar an togra seo ón gCoimisiún cinntear seasamh an Aontais Eorpaigh maidir leis an gCinneadh ón gComhchoiste atá le glacadh i ndáil le hIarscríbhinní III agus IV a ghabhann leis an gComhaontú a leasú.

Le hAirteagal 9(2) den Chomhaontú leagtar síos na leibhéil íogaireachta le haghaidh faisnéis íogair, a úsáidfidh na Páirtithe chun faisnéis íogair a shainaithint a láimhseáiltear agus a mhalartaítear faoin gComhaontú, i gcomhréir le hIarscríbhinn III a ghabhann leis an gComhaontú. Soláthraítear le hIarscríbhinn IV a ghabhann leis an gComhaontú sainmhíniú ar leibhéil íogaireachta CTA i dtéarmaí rúndachta agus rátáil sláine.